Oscar-verhoor: Straat buite hof afgesperOscar Pistorius buite die hooggeregshof in Pretoria in September 2014. Foto: Ihsaan Haffejee Beamptes van die Tshwane-metropolisie was ook buite die hof om die vloei van die verkeer te reguleer. Die reënweer het geensins verslaggewers gestuit wat van buite die hof regstreeks verslag gelewer het oor wat die dag in die hof verwag word nie. Pistorius sal dié week hoor hoe lank hy agter tralies sal deurbring nadat sy vorige skuldigbevinding aan strafbare manslag na moord omgekeer is. Hy is skuldig bevind dat hy sy meisie, Reeva Steenkamp, op 14 Februarie 2013 in ŉ badkamer in sy huis doodgeskiet het. Pistorius het tydens sy verhoor volgehou dat hy Steenkamp met ŉ inbreker verwar het en bloot na die badkamerdeur geskiet het uit selfverdediging. Regter Thokozile Masipa het Pistorius aanvanklik aan strafbare manslag skuldig bevind en tot vyf jaar tronkstraf gevonnis. Hy het ŉ jaar van sy vonnis in die hospitaalvleuel van die Kgosi Mampuru II-gevangenis in Pretoria uitgedien voordat hy in huisarres vrygelaat is. Die staat het hom egter tot die appèlhof gewend wat Pistorius aan moord skuldig bevind het. Masipa sal die voormalige atleet vandeesweek weer vonnis op grond van sy nuwe skuldigbevinding.